Half-Life (permainan video)

Plot

Sekitar era 2000-an, Gordon Freeman yang merupakan seorang ahli fizik teoritik lambat tiba di sebuah pusat penyelidikan di New Texas, Amerika Syarikat iaitu Pusat Penyelidikan Black Mesa untuk bekerja. Beliau memakai sut makmal Persekitaran Berbahaya (HEV) untuk menjalankan eksperimen di makmal Bahan Anomali di pusat tersebut. Apabila dia menolak bahan berupa batu kristal luar biasa tersebut ke dalam spektrometer anti-massa untuk analisis, spektrometer meletup, mewujudkan "lekapan resonans" yang membuka portal ke dimensi lain, iaitu Xen. 
Gordon melarikan diri dari makmal yang telah dimusnahkan. Kakitangan pusat penyelidikan tersebut yang terselamat memberitahunya bahawa komunikasi dengan dunia luar telah dipotong dan mendesaknya untuk menuju ke permukaan. Gordon bertarung nyawa di Black Mesa, mempertahankan dirinya daripada makhluk Xen yang bermusuhan (seperti Bullsquid, Vortigaunt, Houndeye, Barnacle dan parasit Headcrab), zombi bawah kawalan parasit Headcrab, serta tentera Marin A.S. yang dihantar oleh kerajaan untuk merahsiakan kejadian itu.
Ketika dia di permukaan, Gordon mengetahui bahawa saintis-saintis dari Kompleks Lambda mungkin telah menemukan jalan untuk menutup portal tersebut. Gordon pergi ke bahagian-bahagian lain di pusat tersebut untuk membantu mereka. Sepanjang perjalanannya, dia mengaktifkan makmal ujian enjin roket untuk menghancurkan makhluk raksasa sesungut gergasi iaitu Tentacle, membunuh makhluk biru gergasi Gargantua dan menggunakan sistem kereta api yang tidak digunakan untuk tiba di makmal roket satelit dan melancarkan roket satelit tersebut. Selepas dia ditangkap oleh marin dan dibiarkan mati dalam tempat buang sampah, dia sedar dan menyelamatkan diri lalu pergi ke bahagian lama pusat penyelidikan itu, di mana dia mendapati spesimen Xen yang telah dikumpulkan sebelum kejadian lekapan resonans. 
Diancam teruk oleh makhluk asing, ramai anggota tentera marin berundur dari Black Mesa dan memulakan serangan udara. Melalui tebing, merancang perjalanan melalui bangunan-bangunan yang dimusnahkan, dan menggunakan saluran air bawah tanah serta menentang tentera marin A.S, anggota Black Ops dan makhluk asing yang mengganas, akhirnya Gordon tiba di Kompleks Lambda, di mana saintis-saintis telah membangunkan teknologi teleportasi yang membolehkan perjalanan ke Xen. Kakitangan-kakitangan yang lain memberitahu Gordon bahawa satelit gagal untuk membalikkan kesan lekapan resonans tersebut kerana terdapat makhluk yang sangat kuat di Xen yang menahan portal itu supaya tetap terbuka. Para saintis mengaktifkan mesin teleporter untuk menghantar Gordon ke Xen agar Gordon dapat memusnahkan makhluk kuat tersebut dan menutup portal dari Xen. 
Di Xen, Gordon bertemu mayat-mayat penyelidik yang pernah ke Xen sebelum ini. Di Xen juga, dia bertemu Gonarch, makhluk lelabah besar yang bertelur menghasilkan anak Headcrab. Di sebuah kilang makhluk asing Xen yang menghasilkan tentera mereka iaitu Alien Grunt, Gordon memasuki portal gergasi yang menghantarnya ke sebuah gua yang luas. Di sana, dia menghadapi Nihilanth, makhluk gergasi yang mempertahankan portal agar terus terbuka. Gordon menentang makhluk tersebut dan membunuhnya. Gordon kemudiannya terbangun akan kehadiran G-Man yang misterius, yang telah menyaksikan perkembangannya senyap-senyap dan memuji prestasinya. G-Man menjelaskan bahawa "majikan"nya ingin menggunakan Gordon. Sekiranya dia menerima, G-Man mengucapkan tahniah kepadanya dan meletakkannya ke keadaan stasis. Sekiranya dia enggan, dia diteleportasikan ke kawasan yang penuh dengan tentera Xen dan mungkin dibunuh.